
[bookmark: TextBodyBegin]Il-Parlament Ewropew,
–	wara li kkunsidra l-Pilastru Ewropew tad-Drittijiet Soċjali, ipproklamat solennement mill-Parlament, mill-Kunsill u mill-Kummissjoni fis-17 ta’ Novembru 2017,
–	wara li kkunsidra l-komunikazzjoni tal-Kummissjoni tal-4 ta’ Marzu 2021 bit-titolu “Il-Pjan ta’ Azzjoni tal-Pilastru Ewropew tad-Drittijiet Soċjali” (COM(2021)0102),
–	wara li kkunsidra d-dikjarazzjoni ta’ Porto tal-Kunsill Ewropew tat-8 ta’ Mejju 2021,
–	wara li kkunsidra r-riżoluzzjoni tiegħu tal-11 ta’ Mejju 2023 dwar pjan direzzjonali lejn Ewropa soċjali – sentejn wara s-Summit Soċjali ta’ Porto[footnoteRef:1], [1:  	ĠU C, C/2023/1072, 15.12.2023, ELI: https://eur-lex.europa.eu/eli/C/2023/1072/oj?locale=mt] 

–	wara li kkunsidra r-riżoluzzjoni tiegħu tal-14 ta’ Jannar 2014 dwar spezzjonijiet tax-xogħol effikaċi bħala strateġija biex jittejbu l-kundizzjonijiet tax-xogħol fl-Ewropa[footnoteRef:2], [2:  	ĠU C 482, 23.12.2016, p. 31.] 

–	wara li kkunsidra r-Regolament (UE) 2019/1149 tal-Parlament Ewropew u tal-Kunsill tal-20 ta’ Ġunju 2019 li jistabbilixxi Awtorità Ewropea tax-Xogħol, li jemenda r-Regolamenti (KE) Nru 883/2004, (UE) Nru 492/2011, u (UE) 2016/589 u li jħassar id-Deċiżjoni (UE) 2016/344[footnoteRef:3], [3:  	ĠU L 186, 11.7.2019, p. 21.] 

–	wara li kkunsidra l-proposta tal-Kummissjoni tat-13 ta’ Marzu 2018 għal regolament tal-Parlament Ewropew u tal-Kunsill li jistabbilixxi Awtorità Ewropea tax-Xogħol (COM(2018)0131), u l-valutazzjoni tal-impatt li takkumpanjaha (SWD(2018)0068),
–	wara li kkunsidra r-rapporti tal-attività annwali konsolidati tal-Awtorità Ewropea tax-Xogħol tal-2019, l-2020, l-2021 u l-2022,
–	wara li kkunsidra r-riżoluzzjoni tiegħu tad-19 ta’ Ġunju 2020 dwar il-protezzjoni Ewropea tal-ħaddiema transfruntiera u staġjonali fil-kuntest tal-kriżi tal-COVID-19[footnoteRef:4], [4:  	ĠU C 362, 8.9.2021, p. 82.] 

–	wara li kkunsidra l-Artikolu 45(2) tat-Trattat dwar il-Funzjonament tal-Unjoni Ewropea, li jiddikjara li “il-moviment liberu għandu jimplika l-abolizzjoni ta’ kull diskriminazzjoni minħabba ċittadinanza bejn il-ħaddiema tal-Istati Membri dwar l-impjieg, il-paga u l-kondizzjonijiet l-oħra tax-xogħol”.
–	wara li kkunsidra l-Artikolu 132(2) tar-Regoli ta’ Proċedura tiegħu,
–	wara li kkunsidra l-mozzjoni għal riżoluzzjoni tal-Kumitat għall-Impjiegi u l-Affarijiet Soċjali, 
A.	billi, fl-2021, kien hemm madwar 10 miljun ċittadin tal-UE fl-età tax-xogħol li jgħixu fi Stat Membru ieħor[footnoteRef:5]; billi l-għadd ta’ ċittadini ta’ pajjiżi terzi li jgħixu u jaħdmu fl-UE żdied f’dawn l-aħħar snin; billi fl-2022, 9,93 miljun ċittadin minn pajjiżi terzi kienu impjegati fis-suq tax-xogħol tal-UE, li jikkorrispondi għal 5,1 % tal-popolazzjoni totali fl-età tax-xogħol[footnoteRef:6]; billi l-ħaddiema minn pajjiżi terzi għadhom ma jaqgħux fil-kamp ta’ applikazzjoni tal-Awtorità Ewropea tax-Xogħol (ELA), għalkemm il-problemi tagħhom relatati mal-mobbiltà tal-forza tax-xogħol u l-kundizzjonijiet tax-xogħol spiss huma simili għal dawk tal-ħaddiema tal-UE; [5:  	Il-Kummissjoni Ewropea, “Annual Report on Intra-EU Labour Mobility 2022” (Rapport Annwali 2022 dwar il-Mobbiltà tal-Forza tax-Xogħol fl-UE), id-Direttorat Ġenerali għall-Impjiegi, l-Affarijiet Soċjali u l-Inklużjoni, 2022.]  [6:  	Il-Kummissjoni Ewropea, “Statistics on migration to Europe” (Statistika dwar il-migrazzjoni lejn l-Ewropa), Mejju 2023.] 

B.	billi l-moviment liberu tal-ħaddiema u l-libertà li jiġu pprovduti servizzi huma tnejn mill-erba’ libertajiet fundamentali tal-UE; billi dawn il-libertajiet huma essenzjali għall-funzjonament xieraq tas-suq uniku; billi dawn huma fost il-kisbiet ewlenin tal-integrazzjoni tal-UE;
C.	billi l-mobbiltà tal-ħaddiema tista’ tiġi mxekkla minn koordinazzjoni insuffiċjenti bejn is-sistemi tas-sigurtà soċjali fl-Istati Membri kollha; billi kwistjonijiet li jaffettwaw il-portabbiltà tad-drittijiet u l-intitolamenti relatati mas-sigurtà soċjali jistgħu jaġixxu bħala diżinċentivi għall-ħaddiema li jikkunsidraw jaħdmu fi Stat Membru ieħor;
D.	billi l-Parlament ripetutament talab għall-ħolqien ta’ numru tas-sigurtà soċjali fl-UE kollha li jippermetti l-identifikazzjoni faċli tal-ħaddiema, l-istatus fl-impjieg tagħhom u d-drittijiet tas-sigurtà soċjali tagħhom;
E.	billi l-mobbiltà tal-forza tax-xogħol tagħti spinta lit-tkabbir ekonomiku u tkun ta’ benefiċċju għall-UE kollha kemm hi billi tibbilanċja l-provvista u d-domanda tal-ħaddiema; billi l-mobbiltà tal-forza tax-xogħol tista’ tirriżulta wkoll f’kundizzjonijiet tax-xogħol ħżiena u l-isfruttament tal-ħaddiema mobbli permezz tal-abbuż u ċ-ċirkomvenzjoni tal-liġijiet eżistenti, jew in-nuqqas ta’ informazzjoni tal-ħaddiema dwar id-drittijiet tagħhom u kwalunkwe ftehim kollettiv applikabbli;
F.	billi l-iżgurar ta’ mobbiltà ġusta u kompetizzjoni ġusta bbażata fuq in-nondiskriminazzjoni u l-prinċipju ta’ paga ugwali għal xogħol ugwali jibqa’ sfida minħabba s-27 reġim differenti tas-suq tax-xogħol b’regolamenti u prattiki nazzjonali; billi l-leġiżlazzjoni tal-Unjoni dwar id-drittijiet tax-xogħol u soċjali tal-ħaddiema trid tiġi implimentata u infurzata kif xieraq fl-Istati Membri kollha, kif ukoll f’sitwazzjonijiet transfruntiera; billi l-ELA għandha tħeġġeġ ukoll l-użu ta’ approċċi innovattivi għal kooperazzjoni transfruntiera effiċjenti u l-ġbir, l-analiżi u l-iskambju ta’ informazzjoni; billi hemm nuqqas ta’ servizzi ta’ appoġġ suffiċjenti disponibbli għall-ħaddiema mobbli, b’mod partikolari għaċ-ċittadini ta’ pajjiżi terzi, bħal konsulenza legali, soċjali u psikoloġika;
G.	billi l-Pilastru Ewropew tad-Drittijiet Soċjali, ipproklamat f’Gothenburg fl-2017, jistabbilixxi 20 prinċipju u jistabbilixxi ġabra ta’ regoli soċjali għal Ewropa soċjali b’saħħitha li tkun ġusta u inklużiva; billi drittijiet u opportunitajiet indaqs, aċċess għas-suq tax-xogħol, kundizzjonijiet tax-xogħol ġusti, protezzjoni soċjali, inklużjoni u l-awtonomija tas-sħab soċjali huma l-pedamenti tal-Unjoni ankrati fit-Trattati;
H.	billi l-awtoritajiet nazzjonali tal-infurzar, bħall-ispettorati tax-xogħol u tas-sigurtà soċjali, u s-sħab soċjali involuti fl-ispezzjonijiet tax-xogħol u tas-sigurtà soċjali mhux dejjem ikollhom ir-riżorsi meħtieġa u għalhekk jistgħu isibuha diffiċli biex jinfurzaw b’mod effettiv id-dritt nazzjonali u tal-UE, speċjalment f’sitwazzjonijiet transfruntiera; billi l-infurzar effettiv jirrikjedi riżorsi suffiċjenti, kif ukoll kooperazzjoni strutturata u skambji ta’ informazzjoni regolari u siguri bejn l-Istati Membri u l-partijiet ikkonċernati rilevanti kollha;
I.	billi l-ELA ġiet stabbilita bil-għan li tiffaċilita l-kooperazzjoni transfruntiera fl-infurzar effettiv tal-liġi tax-xogħol, inklużi spezzjonijiet konġunti u miftiehma, u l-iskambju ta’ informazzjoni bejn l-Istati Membri dwar kwistjonijiet ta’ mobbiltà tal-forza tax-xogħol, bil-ħsieb li jiġu appoġġjati swieq tax-xogħol u sistemi ta’ protezzjoni soċjali ġusti u li jiffunzjonaw tajjeb, jiġu protetti l-ħaddiema u tiġi żgurata kompetizzjoni ġusta fis-suq uniku;
J.	billi l-Istati Membri għandhom jipprovdu appoġġ, informazzjoni u pariri lill-ħaddiema u lil min iħaddem; billi la l-ELA u lanqas it-trade unions involuti ma għandhom biżżejjed riżorsi biex jaġixxu bħala l-helpdesk għall-individwi;
K.	billi abbażi tar-regolament fundatur tagħha, l-ELA trid tikkontribwixxi għall-iżgurar ta’ mobbiltà ġusta tal-forza tax-xogħol fl-Unjoni kollha u li tassisti lill-Istati Membri u lill-Kummissjoni fil-koordinazzjoni tas-sistemi tas-sigurtà soċjali fl-Unjoni; billi l-ELA twettaq diversi kompiti f’dan ir-rigward, inkluż billi tiffaċilita l-aċċess għall-informazzjoni għall-individwi, għal min iħaddem u għas-sħab soċjali dwar il-mobbiltà tal-forza tax-xogħol, tappoġġja lill-Istati Membri fil-promozzjoni tat-tqabbil transfruntier tal-impjiegi u tikkoordina s-Servizzi Ewropej tal-Impjiegi (EURES), tiffaċilita l-kooperazzjoni u l-iskambju ta’ informazzjoni bejn l-Istati Membri, tikkoordina u tappoġġja spezzjonijiet miftiehma u konġunti, twettaq analiżijiet u valutazzjonijiet tar-riskju dwar kwistjonijiet relatati mal-mobbiltà tal-forza tax-xogħol transfruntiera, tappoġġja lill-Istati Membri fil-bini tal-kapaċità fil-qasam tal-mobbiltà tal-forza tax-xogħol, tindirizza x-xogħol mhux iddikjarat u twettaq medjazzjoni ta’ tilwim bejn l-Istati Membri dwar l-applikazzjoni tad-dritt rilevanti tal-UE;
L.	billi l-ELA għadha ma laħqitx il-potenzjal operattiv sħiħ tagħha; billi l-attivitajiet u l-impatt tal-ELA huma ristretti minħabba n-natura volontarja tal-kooperazzjoni u l-parteċipazzjoni tal-Istati Membri u minħabba l-kompetenzi limitati tagħha li titlob u tipproċessa data minn ħaddiema u kumpaniji affettwati; billi l-qafas legali tal-ELA jżommha milli twettaq investigazzjonijiet fuq inizjattiva tagħha stess u milli tindirizza kwistjonijiet relatati mal-mobbiltà tal-forza tax-xogħol minn pajjiżi terzi;
M.	billi regoli u prattiki dwar kif jitwettqu spezzjonijiet tax-xogħol b’mod sinifikanti bejn l-Istati Membri, kif ukoll il-kooperazzjoni bejn l-awtoritajiet nazzjonali u l-ELA;
N.	billi l-Awtorità Bankarja Ewropea ngħatat il-mandat li twettaq investigazzjonijiet fuq inizjattiva tagħha stess; billi xi aġenziji Ewropej, bħall-Europol, għandhom aċċess għall-bażi tad-data tas-Sistema ta’ Informazzjoni tas-Suq Intern u jistgħu jipproċessaw data personali; billi l-ELA għandha nuqqas ta’ drittijiet simili;
O.	billi s-sħab soċjali ma għandhomx għalfejn l-ewwel jeżawrixxu l-għażliet ta’ infurzar domestiku, peress li jistgħu jressqu każijiet transfruntiera għall-attenzjoni tal-ELA fi kwalunkwe ħin, bil-ħsieb li jibdew spezzjonijiet transfruntiera; billi l-involviment f’waqtu, sistematiku u strutturali tas-sħab soċjali tal-UE, settorjali u nazzjonali huwa indispensabbli fit-titjib tal-effettività tal-ELA;
P.	billi l-Pjattaforma Ewropea li tindirizza x-xogħol mhux iddikjarat ġiet integrata fl-ELA; billi x-xogħol mhux iddikjarat għadu problema gravi fl-UE; billi xi setturi, bħall-ospitalità, il-kostruzzjoni, it-turiżmu, il-kura u s-servizzi relatati mad-djar, huma affettwati aktar minn oħrajn;
Q.	billi l-istħarriġ u l-analiżijiet tal-ELA spiss jiġu esternalizzati lil kuntratturi esterni, u dan jipprevjeni lill-awtorità milli tibni l-għarfien espert tagħha stess u jista’ jqajjem dubji dwar l-indipendenza tagħha;
R.	billi wieħed mill-objettivi tal-istabbiliment tal-ELA kien li jiġi indirizzat l-iskambju insuffiċjenti ta’ informazzjoni bejn l-awtoritajiet nazzjonali responsabbli għall-aspetti differenti tal-mobbiltà tal-forza tax-xogħol u l-koordinazzjoni tas-sistemi tas-sigurtà soċjali sabiex jiġi żgurat li l-mezzi kollha disponibbli jintużaw bl-aktar mod effiċjenti possibbli f’oqsma fejn l-ELA tista’ tipprovdi valur miżjud;
S. 	billi l-ispariġġ fil-ħiliet u n-nuqqas ta’ ħaddiema qed jiżdied fl-UE; billi l-EURES jista’ jkollu rwol ċentrali fit-trawwim tal-mobbiltà tal-forza tax-xogħol u t-tqabbil tal-impjiegi transfruntiera; billi l-ELA ma għandhiex il-kapaċità li tipprovdi servizzi ta’ helpdesk lil persuni individwali li qed ifittxu impjieg u lill-kumpaniji; billi l-potenzjal sħiħ tal-EURES għadu ma ntlaħaqx; billi l-użu tal-EURES għandu jiġi promoss b’mod aktar qawwi mill-awtoritajiet nazzjonali, l-aġenziji tal-impjiegi u s-sħab soċjali;
T.	billi sal-1 ta’ Awwissu 2024, u kull ħames snin minn hemm ’il quddiem, il-Kummissjoni jeħtiġilha tivvaluta l-prestazzjoni tal-ELA b’rabta mal-objettivi, mal-mandat u mal-kompiti tagħha, skont l-Artikolu 40 tar-Regolament (UE) 2019/1149; billi l-evalwazzjoni tal-Kummissjoni għandha tqis il-kontribut mill-ELA u l-partijiet ikkonċernati rilevanti u għandha, b’mod partikolari, tivvaluta jekk hemmx il-ħtieġa li jinbidel il-mandat tal-ELA u l-kamp ta’ applikazzjoni tal-attivitajiet tagħha, inkluża espansjoni tal-kamp ta’ applikazzjoni tagħha biex tkopri l-ħtiġijiet speċifiċi għas-settur; billi l-evalwazzjoni għandha tesplora wkoll aktar sinerġiji u opportunitajiet biex ikun hemm allinjament ma’ aġenziji oħra fl-oqsma tal-impjiegi, il-politika soċjali u d-drittijiet fundamentali, u għandha tidentifika fejn l-attivitajiet tal-ELA jistgħu jġibu aktar valur miżjud lill-awtoritajiet nazzjonali;
U.	billi l-evalwazzjoni għandha tesplora aktar il-kooperazzjoni u l-iskambju regolari mal-Europol u l-Eurojust f’każijiet ta’ reati, b’mod partikolari meta tkun involuta l-kriminalità organizzata, pereżempju fis-settur tal-kostruzzjoni, u, meta jkunu involuti sussidji Ewropej, mal-Uffiċċju tal-Prosekutur Pubbliku Ewropew;
V.	billi fir-riżoluzzjoni tiegħu tal-11 ta’ Mejju 2023 dwar pjan direzzjonali lejn Ewropa soċjali – sentejn wara s-Summit Soċjali ta’ Porto, il-Parlament issottolinja l-importanza ta’ ELA li tiffunzjona tajjeb u li tkun effiċjenti; billi l-Parlament diġà stieden lill-Kummissjoni tagħmel użu mill-opportunità ppreżentata mill-evalwazzjoni li jmiss biex tippreżenta proposta leġiżlattiva ħalli tirrieżamina l-kamp ta’ applikazzjoni tar-regolament fundatur tal-ELA u tippermettilha tilħaq il-potenzjal sħiħ tagħha, speċjalment fir-rigward tas-setgħat ta’ inkjesta u ta’ investigazzjoni tagħha;
1.	Jitlob lill-Kummissjoni, abbażi tat-tagħlimiet meħuda mill-2019 u l-valutazzjoni kontinwa tagħha tal-mandat u l-kapaċità operazzjonali tal-ELA, tippreżenta proposta għal reviżjoni mmirata tar-regolament fundatur tal-ELA, bil-ħsieb li ssaħħaħ il-mandat u l-valur miżjud tagħha għall-awtoritajiet nazzjonali biex tkun tista’ twettaq bis-sħiħ il-missjoni tagħha li tiżgura mobbiltà ġusta tal-forza tax-xogħol;
2.	Jappella biex il-mandat tal-ELA jissaħħaħ b’mod sostanzjali bil-għan li jiġi żgurat il-valur miżjud tagħha għall-awtoritajiet nazzjonali tal-infurzar, billi din tkun tista’ tinvestiga ksur allegat jew in-nuqqas ta’ applikazzjoni tad-dritt tal-UE u tibda u twettaq inkjesti u spezzjonijiet ta’ każijiet transfruntiera fuq inizjattiva tagħha stess, wara li tinnotifika lill-awtoritajiet nazzjonali kompetenti rilevanti, b’mod partikolari f’każijiet li jinvolvu ksur tad-dritt tal-UE jew fejn l-awtoritajiet nazzjonali kompetenti ma jkunux segwew l-allegat ksur jew in-nuqqas ta’ applikazzjoni tad-dritt tal-UE; jisħaq fuq il-ħtieġa li l-awtoritajiet kompetenti nazzjonali jiġu nnotifikati u li s-sħab soċjali jinżammu infurmati dwar kwalunkwe inkjesta jew investigazzjoni tal-ELA fil-ġuriżdizzjoni tagħhom u li jiġi żgurat li l-awtoritajiet nazzjonali kompetenti jipprovdu lill-ELA bi kwalunkwe informazzjoni li hija tqis meħtieġa għall-investigazzjonijiet tagħha, skont il-liġijiet u l-prattiki nazzjonali, mingħajr dewmien;
3.	Ifakkar li, f’xi Stati Membri, l-ispezzjonijiet tax-xogħol isiru mis-sħab soċjali; jisħaq fuq l-importanza li jiġi żgurat li l-ELA u l-awtoritajiet kompetenti nazzjonali jikkooperaw b’mod effettiv mas-sħab soċjali, filwaqt li jirrispettaw l-awtonomija, id-drittijiet u l-prerogattivi tagħhom skont ir-relazzjonijiet industrijali nazzjonali;
4.	Ifakkar li l-kamp ta’ applikazzjoni tal-ELA huwa limitat għall-atti tal-Unjoni msemmija fir-regolament fundatur tagħha; jinnota, madankollu, li l-awtorità spiss ikollha quddiemha problemi relatati mal-kundizzjonijiet tax-xogħol ta’ ċittadini ta’ pajjiżi terzi li għalihom tapplika l-leġiżlazzjoni tax-xogħol rilevanti; jitlob, għalhekk, espansjoni tal-kamp ta’ applikazzjoni tal-mandat tal-ELA biex ikopri l-mobbiltà tal-forza tax-xogħol għaċ-ċittadini ta’ pajjiżi terzi, b’enfasi speċjali fuq it-tmiem tal-istazzjonar fittizju u l-impjieg indipendenti fittizju; jisħaq fuq il-ħtieġa li l-Istati Membri jiġu appoġġjati aħjar fl-applikazzjoni tad-dritt rilevanti tal-UE u li tiġi inkluża b’mod espliċitu leġiżlazzjoni speċifika għas-settur li tappartjeni għal-liġi tax-xogħol fil-kuntest tal-mobbiltà tal-forza tax-xogħol fil-mandat tagħha, pereżempju, fis-settur tat-trasport, is-settur tal-kostruzzjoni u s-settur agrikolu, kif ukoll għax-xogħol temporanju permezz ta’ aġenzija;
5.	Jenfasizza l-ħtieġa li jiġi żgurat segwitu adegwat dwar spezzjonijiet miftiehma u konġunti appoġġjati jew iffaċilitati mill-ELA; jappella għal proċeduri effettivi sabiex jiġi żgurat li l-ksur tad-dritt nazzjonali u tal-UE identifikat fil-qasam tal-mobbiltà tal-forza tax-xogħol jiġi indirizzat kif xieraq permezz ta’ proċeduri amministrattivi jew legali fl-Istati Membri; jissottolinja li l-ELA għandha tingħata s-setgħa li tibda proċedimenti amministrattivi u legali f’każijiet ta’ ksur suspettat; jisħaq li l-ELA, taħt il-mandat tagħha, għandha tappoġġja l-irkupru ta’ pagi u kontribuzzjonijiet tas-sigurtà soċjali mhux imħallsa f’każijiet transfruntiera, pereżempju billi tipprovdi l-informazzjoni u l-evidenza disponibbli;
6.	Jisħaq li l-ELA għandha ssegwi bir-reqqa l-każijiet miġjuba għall-attenzjoni tagħha mill-organizzazzjonijiet tas-sħab soċjali, billi tniedi spezzjonijiet konġunti u miftiehma mal-awtoritajiet nazzjonali rilevanti jew billi twettaq spezzjonijiet waħedha; jenfasizza li s-sħab soċjali għandhom ikunu jistgħu jitolbu inkjesta jew spezzjoni tal-ELA; jisħaq li s-sħab soċjali għandhom jirċievu informazzjoni ta’ segwitu dwar il-proċedimenti u, f’każ li l-ELA tirrifjuta talba, ġustifikazzjoni komprensiva;
7.	Jissottolinja li infurzar effettiv, inklużi sanzjonijiet finanzjarji deterrenti, huwa meħtieġ biex jintemm in-nuqqas ta’ konformità mal-leġiżlazzjoni tax-xogħol, iċ-ċirkomvenzjoni tal-pagamenti tas-sigurtà soċjali u l-evażjoni tat-taxxa f’attivitajiet transfruntiera; iħeġġeġ għalhekk lill-ELA tagħti prijorità, taħt il-mandat tagħha, l-infurzar u l-kontrolli transfruntiera tal-liġi, u tikkoopera ma’ aġenziji rilevanti oħra tal-UE; jisħaq li l-ELA għandha żżomm rekord tal-każijiet li fihom inkisru l-liġi tal-UE u dik nazzjonali fil-qasam tal-mobbiltà tal-forza tax-xogħol, skont ir-regoli applikabbli tal-UE dwar il-protezzjoni tad-data;
8.	Ifakkar li l-proposta tal-Kummissjoni għal regolament li jistabbilixxi Awtorità Ewropea tax-Xogħol (l-Artikolu 10(7)) ipprevediet obbligu għall-ELA li tirrapporta irregolaritajiet suspettati “fl-applikazzjoni tal-liġi tal-Unjoni, inkluż lil hinn mill-ambitu tal-kompetenzi tagħha” lill-Kummissjoni u lill-awtoritajiet fl-Istat Membru kkonċernat jekk issir taf b’tali irregolaritajiet matul il-ħidma tagħha; jiddispjaċih li din id-dispożizzjoni ma ġietx inkluża fit-test adottat tar-regolament fundatur; jisħaq li reviżjoni tar-regolament fundatur tal-ELA għandha tinkludi dispożizzjoni bħal din;
9.	Jappella għall-involviment f’waqtu, sistematiku u strutturali tas-sħab soċjali tal-UE, settorjali u nazzjonali fl-elaborazzjoni u l-eżekuzzjoni tal-attivitajiet tal-ELA biex tittejjeb l-effettività tagħha; jitlob lill-awtoritajiet nazzjonali kompetenti jikkooperaw aktar mill-qrib mas-sħab soċjali nazzjonali tagħhom, peress li huma esperti fil-qasam tal-liġi tax-xogħol;
10.	Jappella lill-Istati Membri jirrikonoxxu l-valur miżjud tal-ELA, isaħħu l-kooperazzjoni bejn l-awtoritajiet kompetenti tagħhom u l-ELA u jipprovdu biżżejjed riżorsi fil-livell nazzjonali biex jiżguraw li l-awtoritajiet kompetenti jkollhom il-mezzi, il-kapaċità u l-istruttura biex jikkooperaw u jaġixxu b’mod effettiv; ifakkar fir-rwol ewlieni tal-uffiċjali nazzjonali ta’ kollegament fl-iffaċilitar tal-kooperazzjoni bejn l-Istati Membri u l-ELA, billi jaġixxu bħala punti ta’ kuntatt nazzjonali, u fl-iffaċilitar tal-iskambju ta’ informazzjoni bejn l-ELA u l-Istati Membri; jissottolinja li l-esperti nazzjonali ssekondati mill-Istati Membri, inklużi l-uffiċjali nazzjonali ta’ kollegament, għandhom jgħinu fit-twettiq tal-kompiti tal-ELA u ma għandhomx ikunu qed jaħdmu taħt id-direzzjoni jew is-superviżjoni tal-Istat Membru tagħhom; jisħaq fuq il-ħtieġa li s-sħab soċjali fil-livell tal-UE jingħataw l-opportunità li jinnominaw uffiċjal ta’ kollegament kull wieħed;
11.	Jinnota l-prevalenza akbar ta’ kundizzjonijiet tax-xogħol u tal-għajxien prekarji fost iċ-ċittadini ta’ pajjiżi terzi, li, pereżempju, jiddependu fuq l-akkomodazzjoni pprovduta minn min iħaddimhom; jissottolinja li l-ELA għandha tingħata s-setgħa li tindirizza s-sitwazzjoni ta’ ċittadini ta’ pajjiżi terzi, abbażi tal-leġiżlazzjoni applikabbli tal-UE dwar ix-xogħol, u li hija meħtieġa kooperazzjoni mill-qrib mal-Istati Membri, is-sħab soċjali u l-organizzazzjonijiet tas-soċjetà ċivili f’dan ir-rigward; jirrimarka li l-Istati Membri jistgħu jibbenefikaw mill-kapaċità tal-ELA li tipprovdi informazzjoni dwar il-kundizzjonijiet tax-xogħol ta’ ċittadini mobbli ta’ pajjiżi terzi; jisħaq li l-ELA għandha tkun tista’ tiġbor u taċċessa data relatata mas-sitwazzjoni tal-ħaddiema mobbli, inklużi ċittadini ta’ pajjiżi terzi, skont ir-regoli applikabbli tal-UE dwar il-protezzjoni tad-data, u tappoġġja lill-Istati Membri biex jinfurzaw aħjar il-leġiżlazzjoni eżistenti għaċ-ċittadini ta’ pajjiżi terzi li jaħdmu fis-suq uniku; jinnota li l-ELA jista’ jkollha wkoll rwol fl-iffaċilitar tal-kooperazzjoni u l-iskambju ta’ informazzjoni bejn l-Istati Membri dwar it-titjib tal-aċċess għal ċittadini ta’ pajjiżi terzi għall-awtoritajiet kompetenti għall-mobbiltà tal-forza tax-xogħol u l-kundizzjonijiet tax-xogħol;
12.	Jiddispjaċih li l-Kummissjoni ma tatx segwitu għar-riżoluzzjoni tal-Parlament tal-25 ta’ Novembru 2021 dwar l-introduzzjoni ta’ pass Ewropew tas-sigurtà soċjali għat-titjib tal-infurzar diġitali tad-drittijiet ta’ sigurtà soċjali u ta’ mobbiltà ekwa[footnoteRef:7] jew dwar it-talba ripetuta tiegħu għal proposta leġiżlattiva dwar il-ħolqien ta’ numru Ewropew tas-sigurtà soċjali; itenni, għalhekk, l-appell tiegħu lill-Kummissjoni biex tippreżenta tali proposta mingħajr dewmien sabiex tiffaċilita l-attivitajiet ta’ infurzar mill-ELA u mill-awtoritajiet nazzjonali u tippermetti l-koordinazzjoni tas-sigurtà soċjali u tissalvagwardja l-mobbiltà ġusta tal-forza tax-xogħol; [7:  	ĠU C 224, 8.6.2022, p. 81.] 

13.	Jirrimarka li prattiki korporattivi ta’ sfruttament, frodulenti u abbużivi relatati mal-mobbiltà tal-forza tax-xogħol minn atturi internazzjonali mhumiex dejjem faċli biex jiġu identifikati u indirizzati fil-livell nazzjonali; huwa għalhekk konvint li l-ELA tista’ tipprovdi valur miżjud permezz ta’ analiżijiet operazzjonali fil-livell tal-UE, bil-ħsieb li jiġu identifikati u esposti aħjar is-setturi tar-riskju u l-prattiki inġusti tal-entitajiet involuti u li jiġu skambjati l-aħjar prattiki dwar kif jiġu indirizzati każijiet bħal dawn; jiddispjaċih li r-regolament attwali dwar l-ELA la jipprovdi bażi ġuridika suffiċjenti għat-twettiq ta’ analiżijiet tar-riskju operazzjonali u lanqas xi tip ta’ proċedura ta’ segwitu; ifakkar li kwalunkwe vjolazzjoni jew ksur tad-dritt tal-UE fil-qasam tal-mobbiltà tal-forza tax-xogħol għandu jirriżulta f’investigazzjonijiet u, fejn xieraq, sanzjonijiet dissważivi;
14.	Jappella għal dispożizzjoni ċara li tippermetti lill-ELA tipproċessa data relatata ma’ investigazzjonijiet u analiżijiet operazzjonali, f’konformità mar-regoli applikabbli tal-UE dwar il-protezzjoni tad-data; jappella biex l-ELA tingħata aċċess għas-Sistema ta’ Informazzjoni tas-Suq Intern u bażijiet tad-data rilevanti oħra, dment li tiġi żgurata l-kunfidenzjalità tad-data u jiġu rrispettati d-drittijiet fundamentali tas-suġġetti tad-data kollha; jisħaq li, sabiex twettaq il-kompiti tagħha f’waqtu u b’mod effettiv, l-ELA teħtieġ ukoll aċċess għad-data nazzjonali kollha rilevanti għall-ħidma tagħha, inkluż sejbiet minn spezzjonijiet u attivitajiet ta’ infurzar mill-Istati Membri;
15.	Jenfasizza r-rwol importanti li l-EURES jista’ jkollu fl-indirizzar tan-nuqqas ta’ ħaddiema u l-ispariġġ fil-ħiliet[footnoteRef:8] fl-UE kollha, kif ukoll fl-għoti ta’ informazzjoni ġenerali dwar is-swieq tax-xogħol nazzjonali u s-sistemi tas-sigurtà soċjali u informazzjoni f’ħin reali dwar l-impjiegi disponibbli; jisħaq fuq l-importanza ta’ portal tal-EURES aktar faċli għall-utent għall-persuni mobbli li qed ifittxu impjieg u għal dawk li jistgħu potenzjalment iħaddmu lil dawn il-persuni; [8:  	EURES, “Report on labour shortages and surpluses – 2022” (Rapport dwar in-nuqqas u l-eċċessi ta’ ħaddiema), l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2023.] 

16.	Jappella għal koordinazzjoni u kooperazzjoni mtejba fost l-Istati Membri, is-sħab soċjali u l-ELA dwar l-għoti ta’ informazzjoni rigward il-mobbiltà tal-forza tax-xogħol u d-drittijiet tal-ħaddiema lill-ħaddiema u lil min iħaddem;
17.	Jisħaq fuq il-ħtieġa ta’ kooperazzjoni effiċjenti bejn l-aġenziji tal-UE sabiex jinħolqu sinerġiji;
18.	Jappella għal kooperazzjoni estiża dwar l-iskambju ta’ informazzjoni mal-Europol u l-Eurojust f’każijiet ta’ reati, b’mod partikolari meta tkun involuta l-kriminalità organizzata, pereżempju fis-settur tal-kostruzzjoni, u, meta jiġu affettwati s-sussidji Ewropej, mal-Uffiċċju tal-Prosekutur Pubbliku Ewropew;
19.	Jisħaq li l-ELA teħtieġ riżorsi suffiċjenti, inkluż il-persunal tagħha stess, biex twettaq il-kompiti tagħha, b’mod partikolari spezzjonijiet fuq il-post biex tidentifika ksur tal-liġi tax-xogħol; jinnota li l-proporzjon għoli ta’ esperti nazzjonali sekondati (SNEs) fl-ELA huwa ostakolu sinifikanti għall-operazzjonijiet tagħha fuq terminu medju u twil; ifakkar li l-SNEs għandhom biss inkarigi temporanji, li jistgħu jikkontribwixxu għal inkonsistenza istituzzjonali, jipperikolaw il-kontinwità operazzjonali u jwasslu għal diffikultajiet fit-twettiq tal-kompiti ewlenin tal-ELA; jitlob, għalhekk, għall-konverżjoni ta’ għadd suffiċjenti ta’ karigi SNE f’karigi permanenti;
[bookmark: _GoBack][bookmark: TextBodyEnd]20.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

